IDEES, la publicació que edita el Centre d'Estudis de Temes Contemporanis, es presenta amb una nova plataforma digital dissenyada per posar en valor l'aportació del pensament en el món de la política.
Portada del monogràfic de la revista IDEES dedicat a la intel·ligència artificial, d'Araya Peralta.
La revista IDEES, que edita el Centre d'Estudis Contemporanis de la Generalitat de Catalunya, llança un nou dossier monogràfic sobre la intel·ligència artificial i els seus reptes.
El monogràfic inclourà la visió de més d'una vintena d'autores i autors experts en la matèria, a través de diversos articles que s'aniran publicant en els propers mesos a partir del llançament, aquest dijous 20 de febrer.
Paral·lelament, el CETC també organitza un programa d' activitats i conferències sobre intel·ligència artificial a Barcelona i a Brussel·les.
Entre els autors que participen al monogràfic, hi ha César Rendueles, Lorena Jaume-Palasí, Toby Walsh o Judith Simon, entre d'altres.
La coordinació ha anat a càrrec de dos investigadors de referència en la matèria, Ramon López de Mántaras i Carles Sierra, director i sub-director, respectivament, de l'Institut d'Investigació en Intel·ligència Artificial (IIIA) del Consell Superior d'Investigacions Científiques (CSIC).
La intel·ligència artificial (IA) està tenint un impacte creixent en molts àmbits de l'activitat humana, i és innegable el seu potencial en el procés de canvi de paradigma on ens trobem.
És una eina que ens ajuda a resoldre alguns dels reptes que tenim com a humanitat i a relacionar-nos; permet trobar informació rellevant en els inabastables recursos d'informació disponibles, resol problemes difícils que superen la competència d'un únic expert i permet el desplegament de sistemes autònoms com ara vehicles sense conductor o altres dispositius que gestionen interaccions complexes amb el món real amb poca o gairebé cap intervenció humana.
Els reptes polítics, econòmics, ètics i socials que planteja el seu ús qüestionen alguns dels fonaments del món tal com el coneixem, i són una bona mostra de l'abast d'aquesta transformació.
Veiem emergir nous laboratoris de recerca, noves empreses de creació d'IA i inversions molt significatives, especialment per part de grans empreses de tecnologia digital, però també en l'àmbit del transport, fabricació, finançament i moltes altres indústries.
Les empreses de consultoria de gestió competeixen en les seves prediccions sobre l'impacte econòmic de la IA i els governs responen a la planificació estratègica per veure com els seus països poden evitar quedar-se enrere.
En aquest context, el número especial de la revista IDEES té per objectiu participar en el debat i plantejar algunes de les principals preguntes que envolten les tecnologies de la intel·ligència artificial.
Amb una àmplia gamma d'articles, que es poden consultar a IDEES, el número reflexiona sobre diversos aspectes del debat entorn la intel·ligència artificial, com l' ètica o la importància de les dades, i analitza el seu impacte en la vida de les persones a través de l'economia, el mercat laboral, les ciutats intel·ligents o les polítiques industrials i científiques dels països que lideren la carrera de la intel·ligència artificial en el món.
El monogràfic aborda preguntes com ara quins principis haurien de governar la intel·ligència artificial, quin impacte tindrà en els ciutadans i en les nostres societats, quines estratègies o polítiques s'estan impulsant als Estats Units o a la Xina, quines institucions s'hauran d'enfrontar als principals desafiaments que planteja la IA o de quina manera canviaran els llocs de treball en el futur.
També es planteja com afectarà la IA a la geopolítica mundial i si contribuirà al reforçament o a l'afebliment de la democràcia.
A més, el monogràfic incorporarà la visió sobre la intel·ligència artificial des de la ciència-ficció, amb algunes preguntes futuristes sobre les relacions entre els humans la tecnologia.
La revista IDEES, la publicació de pensament que edita el Centre d'Estudis de Temes Contemporanis de la Generalitat de Catalunya, ha estrenat una nova plataforma digital totalment renovada, amb un nou disseny i un conjunt de continguts que tenen per objectiu posar en valor l'aportació del pensament en el món de la política.
La revista, que l'any 2019 ha publicat dossiers sobre el futur del projecte europeu i el moviment feminista, analitza els principals reptes i debats globals a través de la perspectiva de persones expertes en les diferents matèries.
A partir d'articles, conferències i debats, IDEES vol oferir una mirada àmplia i polièdrica dels temes tractats en cada dossier.
L'objectiu és contribuir al debat públic i aportar continguts, diagnosis i propostes.
Publicada per primer cop l'any 1999 i amb un total de 44 edicions en paper, la renovació digital de la revista pretén obrir una nova etapa que permeti consolidar la seva trajectòria, augmentant el seu abast i projecció gràcies a la publicació digital i en tres idiomes –català, castellà i anglès–.
Sota la coordinació de Ramon López de Mántaras i Carles Sierra, més d'una vintena d'experts reflexionaran sobre l'impacte de la intel·ligència artificial en el món actual i en la realitat de les nostres societats